Belê só in die toekoms | Netwerk24
Belê só in die toekoms
14 Oktober 2020 06:06
Vion Wium (hoofseun van Hoërskool Hermanus), André Theron, Belinda Elgin, Zoë Eyberg (hoofmeisie van Hoërskool Hermanus) en Caun Elgin (AfriForum-Overstrand se voorsitter).
AfriForum se Overstrand-tak het onlangs, as deel van dié burgerregteorganisasie se jaarlikse boomplantmaand-projek, vyf wildevy- en waterpeerbome by die Hoërskool Hermanus geplant.
"Ons bedank elkeen wat tot die suksesvolle afloop van die projek bygedra het. Die skool en sy leerders was baie opgewonde om die bome te plant," sê Cuan Elgin, voorsitter van AfriForum se Overstrand-tak.
Volgens Johardt van Heerden, AfriForum se distrikskoördineerder vir die Boland, is dit 'n geloofsdaad vir die toekoms om 'n boom te plant. "Wanneer jy 'n boom plant, weet jy nie of jy self die skaduwee of vrugte van die boom gaan geniet nie, maar jy vertrou jou kinders en kleinkinders gaan dit wel geniet.
"Vanjaar wil ons takke en gemeenskapslede in die land aanmoedig om – buiten die bome wat ons takke op grootmaat gaan plant – steeds bome by hul huise, skole, kerke, gemeenskapsentrums, ouetehuise en parke te plant," voeg Van Heerden by.
Die gemeenskap word aangemoedig om by dié AfriForum-tak betrokke te raak om sodoende 'n daadwerklike verskil te maak.. SMS "Overstrand" na 45265 (R1).